Dietrich Fischer-Dieskau

Canwr bariton o'r Almaen oedd Dietrich Fischer-Dieskau (28 Mai 1925 – 18 Mai 2012). Dechreuodd ei yrfa canu yn 1947 yn Badenweiler ger Freiburg im Breisgau, ac erbyn 1948 roedd yn un o brif unawdwyr yr Opera yn Berlin. Roedd yn enwog am ei feistrolaeth ar ganu Lieder Almaeneg, ond roedd yn perfformio cerddoriaeth faróc megis gwaith Bach a cherddoriaeth rhamantaidd yn ogystal, ynghyd ag operâu Mozart a Wagner.

 Bywyd personol 
Ganwyd ef yn Berlin yn 1925. Athrawon oedd ei rieni, Albert Fischer a Theodora Fischer (Theodora Klingelhoffer cyn iddi briodi). Bu'n rhaid iddo ymuno â byddin yr Almaen yn 1943 pan oedd ond newydd orffen yn yr ysgol. Fe'i hanfonwyd i ffrynt yn dwyrain i ddechrau, ac yna i'r Eidal yn 1944-45.  Yn ystod y rhyfel fe lwgwyd ei frawd Martin i farwolaeth gan yr awdurdodau oherwydd ei anableddau, ac fe ddinistriwyd cartref y teulu. Bu'n garcharor rhyfel dan ofal Unol Daleithiau America am ddwy flynedd o 1945 tan 1947.

Rhoddodd y gorau i berfformio fel canwr yn 1992, ond parhaodd i arwain, dysgu, ysgrifennu ac adrodd. Bu farw yn ei gartref ym mhentref Berg ger llyn Starnberg ar gyrion München yn 2012.

Cyfeiriadau

Categori:Genedigaethau 1925
Categori:Marwolaethau 2012
Categori:Cantorion opera o'r Almaen